十玄談（幷序） 搜玄吟
作者：常察
朝代：唐

paragraphs: 三更初夜偏，日午月明前。
白雲覆幽石，青霄抱月圓，鷺鷥非雪覆，烏鵶豈漆漫。
紙馬通消息，知音白雀還。
夢手撃金鐘，覺來空把拳。
天明夜行人，無因行自先。
門門不迴互，迴互隔關山。
步空疑月色，湛寂皎非安。
龍吟明異寶，片玉鳳飛啣。
猿啼蔥嶺韻，鶴吐鷲峰烟。
金烏罩蓆帽，玉兔具靴形。
寒泉初夜後，古澗五更前。
黑白未分時，正是偏中圓。
露展幽林秀，雲收碧落閑。
空劫道人家，深宮蕩子嫌。
衣錦還鄉客，迴機面指南。
問我雪中吟，杲日耀澄潭。
無影桑樹子，玉女夜生蠶。
携籃日未出，摘菓月當軒。
手把寒天扇，身無五月衫。
採花入異鄉，將獻類中仙。
謹白參玄人，參禪莫守閑。
（《卍續藏經》本宋釋子昇、如祐編《禪門諸祖師偈頌》卷上之上。
）。